Source: http://www.bratislavalive.sk/clanky/najvyssi-sud-v-kauze-babis-postupuje-nestandardne/
Timestamp: 2019-03-22 20:52:29+00:00

Document:
Najvyšší súd v kauze Babiš postupuje neštandardne | Bratislava Live
redakcia tlačové správy 06. 02. 2017 12:08:54 Aktuálne témy
Ing. Peter Juščák, hovorca Ústavu pamäti národa |MM| V septembri 2015 Ústav pamäti národa využil mimoriadny opravný prostriedok a podal dovolanie na Najvyšší súd SR voči rozsudku Krajského súdu v Bratislave, ktorým súd rozhodol, že Andrej Babiš je neoprávnene evidovaný ako agent v registračných protokoloch bývalej ŠtB.
Vo svojom dovolaní Ústav pamäti národa namieta, že rozhodnutie Krajského súdu v Bratislave je nezákonné najmä z dôvodu, že sa opiera o nezákonné svedecké výpovede bývalých príslušníkov ŠTB vypovedajúcich v prospech p. Babiša. Tí totiž pred súdom vypovedali bez toho, aby boli zbavení povinnosti mlčanlivosti. Tejto povinnosti ich môže zbaviť jedine minister vnútra.
Vďaka pravidelnému monitoringu Ústav pamäti národa zistil veľmi závažné skutočnosti týkajúce sa vedenia sporu. Najvyšší súd z vlastnej iniciatívy požiadal ministra vnútra, aby dodatočne oslobodil od povinnosti mlčanlivosti troch bývalých príslušníkov ŠTB, ktorí vypovedali v prospech Andreja Babiša. Minister vnútra žiadosti najvyššieho súdu vyhovel a príslušníkov ŠTB oslobodil od povinnosti mlčanlivosti.
Takýmto postupom sa najvyšší súd snaží nezákonné výpovede bývalých príslušníkov ŠTB dodatočne zhojiť, resp. ich spätne „konvalidovať dodatočným oslobodením od povinnosti mlčanlivosti“, ako to sám uvádza v žiadosti pre ministra vnútra.
Ústav pamäti národa vyjadruje vážne znepokojenie nad postupom najvyššieho súdu. Postup najvyššieho súdu v spore s Andrejom Babišom je nanajvýš neštandardný. Je neprípustné, aby boli nezákonne vykonané dôkazy spätne uznané za zákonné.
Konanie vedie senát sudcov najvyššieho súdu v zložení JUDr. Viera Petríková, JUDr. Jozef Kolcun a JUDr. Mária Trubanová, PhD (pod spisovou značkou 2 Cdo/984/2015).
Ondrej Krajňák, predseda Správnej rady Ústav pamäti národa vzhľadom na vzniknutú situáciu neskrýva svoje rozhorčenie. „Som naozaj veľmi znepokojený tým, čo sa deje na najvyššom súde. Nielen preto, ako najvyšší súd pristupuje k nezákonným dôkazom a viacerým procesným pochybeniam v spore s pánom Babišom. Ešte viac ma znepokojuje, že najvyšší súd sa ako najvyššia súdna inštancia snaží z nezákonnosti vytvoriť zákonnosť. Postup najvyššieho súdu si jednoducho neviem vysvetliť a nerád by som skĺzol k akýmkoľvek konšpiráciám.“
Podľa právneho zástupca Ústavu pamäti národa, Pavla Poláčka, z advokátskej kancelárie POLÁČEK & PARTNERS „najvyšší súd v dovolacom konaní nemôže vykonávať ďalšie dokazovanie ani zasahovať do už vykonaných dôkazov. Úloha vypočúvať svedkov a zisťovať skutkový stav veci patrí nižším súdom. Najvyšší súd nemá žiaden právny dôvod na to, aby v dovolacom konaní žiadal o zbavenie mlčanlivosti a iniciatívne opravoval pochybenia súdov nižších inštancií. Úlohou najvyššieho súdu je preskúmať zákonnosť už vydaných rozhodnutí a podľa povahy veci rozhodnúť buď o ich potvrdení, zrušení alebo zmene.“
Ústav pamäti národa na danú situáciu reaguje a na najvyšší súd k vzniknutej situácii podal vyjadrenie. Ústav pamäti národa bude aj naďalej vykonávať všetky kroky preto, aby sa objektívne posudzovanie obdobia neslobody nestalo obeťou neodôvodnených či nedôveryhodných súdnych rozhodnutí.

References: súd 
 súd 
 súd 
 súd 
 súd 
 súd 
 súd 
 súd 
 súd 
 súd